Værst ser det ud i Københavns Politikreds, hvor mere end 1.300 bilister blev sigtet for at køre påvirket af narko i 2017. Med 858 sigtelser følger Syd- og Sønderjyllands Politikreds lige efter.

Læs også : Antallet af sigtede spritbilister er det laveste i 10 år

Ifølge Knud Reinholdt, leder af Færdselsafdelingen i Syd- og Sønderjyllands Politi, er en af forklaringerne, at alle landets politikredse i 2012 fik udleveret narkometre.

- Det er i hvert fald et af de værktøjer, der har gjort det lettere for os. Men vi har også erfaret, at det er en bestemt gruppe, vi skal kigge efter, når vi er ude at køre; det er mænd mellem 18 og 30 år, siger han.

Han forklarer, at narkometrene kan afsløre syv forskellige stoffer. Men at hash er det narkotika, de sigtede bilister oftest er påvirkede af, og at det fordeler sig jævnt over alle ugens dage.

Alkohol er skyld i flest ulykker

Samtidig med, at flere og flere bilister bliver sigtet for at køre bil narkopåvirket, er antallet af sigtede spritbilister faldet. De to grupper er nu næsten på samme niveau.

Trafikulykker I 2016 var der 379 personskadeulykker på landsplan, hvor bilisten var påvirket af sprit, narko og/eller medicin. 303 personskadeulykker med sprit

56 personskadeulykker med narko og medicin

20 ulykker med narko og sprit Kilde: Vejdirektoratet

Men det får altså ikke Rådet for Sikker Trafik til at skrue ned for kampagner mod spritkørsel og i stedet fokusere på narkobilister, forklarer specialkonsulent Pernille Ehlers.

Læs også : Jakob Engel-Schmidt stopper som direktør efter narkokørsel

- Spritbilister er involverede i mange flere ulykker, end narkobilister er. Derfor skal vi fortsat primært fokusere på at forebygge ulykker med spiritus.

Hun fortæller dog, at rådet advarer kraftigt mod, at man kører bil, uanset om man har drukket alkohol eller taget narko. Hos Rigspolitiet håber man, at den holdning der i dag er til spritkørsel med tiden også kan brede sig til narkokørsel.